Diari Oficial de la Generalitat Valenciana


Sumari del DOGV 9763, del 10-01-2024 (2023/13771)

ACORD de 12 de desembre de 2023, de la Direcció General de Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de Robert Frank Gill.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9763

Data del DOGV
:   10-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13262


Data del document
:   12-12-2023

Organisme emissor
:   Conselleria d'Hisenda, Economia i Administració Pública

Tipus de document
:   Acord

Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

ACORD de 12 de desembre de 2023, de la Direcció General de Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de Robert Frank Gill. [2023/13185]  
Núm. d'expedient: ABI 707/2021  
Causant: Robert Frank Gill.  
NIE: \*\*\*\*563\*\*.  
Lloc i data de defunció: València, 24 d'abril de 2020.  
Últim domicili: València.  
  
Antecedents de fet  
  
La Conselleria d'Hisenda, Economia i Administració Pública ha tingut coneixement mitjançant escrit presentat per la Delegació d'Economia i Hisenda en la Comunitat Valenciana-València, del procediment 761/2020, intervenció de cabal hereditari, seguit en el Jutjat de Primera Instància número 16 de València davant Robert Frank Gill.  
  
En la documentació aportada consta que el causant mor el 24 d'abril de 2020, i que la seua nacionalitat és del Regne Unit.  
De les actuacions dutes a terme per esta direcció general, es constata que va estar empadronat a l'Ajuntament de València, que va morir en el seu domicili de València i que no va atorgar testament.  
Com que no consta, en principi, l'existència de persones amb dret a succeir, en data 15 de febrer de 2022, la directora general del Sector Públic i Patrimoni va dictar acord d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de la causant, la qual cosa es va publicar en el Diari Oficial de la Generalitat Valenciana el 9 de març de 2022 i es va exposar en el tauler d'edictes de l'Ajuntament de València del 23 de febrer al 24 de març de 2022.  
Tenint en compte que l'acord d'incoació es va adoptar en data 15 de febrer de 2022, ha transcorregut el termini màxim d'un any fixat per a la seua tramitació en l'article 6.1 del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, per la qual cosa el procediment ha caducat.  
Amb data 24 de novembre de 2023 signa el director general de Patrimoni resolució de caducitat del procediment.  
De les actuacions prèvies resulta que no consta l'existència d'hereus testamentaris ni legítims, per la qual cosa correspon iniciar un nou procediment administratiu dirigit a efectuar la declaració de la Generalitat com a hereua abintestat.  
  
Fonaments de dret  
  
En compliment del que preveuen l'article 71.1.c de la Llei orgànica 5/1982, d'1 de juliol, d'Estatut d'Autonomia de la Comunitat Valenciana; l'article 43.3 de la Llei 14/2003, de 10 d'abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat i, atenent el que establixen els articles 20 i següents de la Llei 33/2003, de 3 de novembre, de patrimoni de les administracions públiques, correspon incoar l'expedient per a la declaració d'herència intestada a favor de la Generalitat.  
  
Així, fent ús de les competències que m'atribuïx l'article 14 del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
Primer  
Iniciar un nou procediment de declaració de la Generalitat com a hereua abintestat de Robert Frank Gill, per no haver-se produït la prescripció.  
  
Segon  
Incorporar els actes i tràmits el contingut dels quals s'haguera mantingut igual si no s'haguera produït la caducitat.  
  
Tercer  
Publicar este acord en el Diari Oficial de la Generalitat Valenciana, en la pàgina web d'esta conselleria i, durant el termini d'un mes, en els taulers d'anuncis dels ajuntaments corresponents a l'últim domicili de la persona causant, al del lloc de la defunció i on radique la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns de la persona causant, o l'eventual existència de persones amb dret a heretar. Qualsevol persona podrà presentar estes al·legacions o aportar documents o altres elements de judici en qualsevol moment anterior a la resolució del procediment.  
  
València, 12 de desembre de 2023.- El director general de Patrimoni: Antonio Joaquín Woodward Poch.